32000R1085
L 128/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1085/2000 AL COMISIEI
din 15 mai 2000
privind stabilirea anumitor norme de punere în aplicare a măsurilor de control aplicabile în zona Convenției asupra viitoarei cooperări multilaterale în zonele de pescuit din Atlanticul de Nord-Est
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2791/1999 al Consiliului, din 16 decembrie 1999 privind stabilirea anumitor măsuri de control aplicabile în zona Convenției asupra viitoarei cooperări multilaterale în zonele de pescuit din Atlanticul de Nord-Est (1), în special articolul 4 alineatul (3), articolul 6 alineatul (5), articolul 7 alineatul (3), articolul 8, articolul 11 alineatele (5) și (6), articolul 12 alineatul (1), articolul 13 alineatul (1), articolul 14 alineatul (1) litera h), articolul 19 alineatele (7) și (27),
întrucât:
(1)
Regulamentul (CE) nr. 2791/1999 introduce anumite măsuri specifice pentru controlul activităților comunitare de pescuit în zona de reglementare a CPANE, completând măsurile de control prevăzute în Regulamentul (CEE) nr. 2847/93 al Consiliului din 12 octombrie 1993 privind instituirea unui sistem de control aplicabil politicii comune a pescuitului (2), asrfel cum a fost modificat ultima dată prin Regulamentul (CE) nr. 2846/98 (3). În consecință, trebuie să se prevadă norme de aplicare a regulamentului menționat anterior.
(2)
Schema coercitivă și de control aplicabilă navelor de pescuit care operează în zonele situate dincolo de limitele jurisdicției naționale a părților contractante în zona CPANE, adoptată de Comisia pentru pescuitul în Atlanticul de Nord-Est, introduce în anexele sale formularele de comunicare a datelor și definește prezentarea anumitor instrumente de inspecție care trebuie adoptate la nivel comunitar. Aceste formulare și documente-tip sunt definite în anexa la prezentul regulament.
(3)
Măsurile prevăzute în prezentul regulament sunt în conformitate cu avizul Comitetului de gestionare a pisciculturii și acvaculturii,
ADOPTĂ PREZENTUL REGULAMENT:
CAPITOLUL I
SFERA DE APLICARE
Articolul 1
Obiectul
Prezentul regulament definește anumite norme de aplicare a Regulamentului (CE) nr. 2791/1999.
Articolul 2
Definiții
În scopul prezentului regulament se stabilesc următoarele:
1.
„nave autorizate” reprezintă navele cărora li s-a eliberat, în conformitate cu articolul 7 alineatul (3) din Regulamentul (CE) nr. 1627/94 al Consiliului (4), un permis special de pescuit prin care se autorizează, conform articolului 4 alineatul (1) din Regulamentul (CE) nr. 2791/1999, activitățile de pescuit desfășurate în zona de reglementare CPANE cu referire la una sau mai multe resurse reglementate conform Regulamentului (CE) nr. 2791/1999;
2.
„CSP” reprezintă centrele de supraveghere a zonelor de pescuit create de către statele membre în vederea exploatării sistemului de supraveghere prin satelit;
3.
„mesaj” reprezintă raportul asupra poziției navei transmis în mod automat de sistemul de supraveghere prin satelit centrului CSP al statului membru al pavilionului;
4.
„releveu de poziție” reprezintă releveul realizat manual de către căpitan în condițiile prevăzute la articolul 6 din Regulamentul (CE) nr. 1489/97 al Comisiei (5);
5.
„sistem” reprezintă sistemul coercitiv și de control prevăzut la articolul 1 litera (a) din Regulamentul (CE) nr. 2791/1999.
CAPITOLUL II
COMUNICAREA DATELOR
Articolul 3
Participarea comunitară
(1) Comunicarea prevăzută la articolul 4 alineatul (2) din Regulamentul (CE) nr. 2791/1999 cuprinde:
(a)
lista navelor autorizate să pescuiască în zona de reglementare conform dispozițiilor articolului 4 alineatul (1) din regulamentul menționat anterior;
(b)
pe specii, lista navelor autorizate să pescuiască una sau mai multe specii reglementate,
(c)
precum și modificările aduse acestor liste.
În liste se precizează numărul intern din „dosarul flotă” atribuit navei, conform articolului 5 din Regulamentul (CE) nr. 2090/98 al Comisiei (6).
(2) Statele membre comunică fără întârziere Comisiei, pe cale informatică, numărul intern al navelor autorizate al căror permis special a fost retras sau suspendat.
Articolul 4
Comunicarea capturilor de resurse reglementate
Conținutul și formatul comunicărilor prevăzute la articolul 6 alineatul (5) din Regulamentul (CE) nr. 2791/1999 sunt definite la anexa I.
Articolul 5
Comunicarea globală a capturilor
Lista resurselor sub incidența articolului 7 alineatul (1) din Regulamentul (CE) nr. 2791/1999 este definită la anexa II.
La transmiterea comunicărilor globale ale capturilor, prevăzute la articolul 7 alineatul (1), statele membre folosesc formatul definit la anexa II.
Articolul 6
Comunicarea pozițiilor
(1) Comunicările prevăzute la articolul 8 din Regulamentul (CE) nr. 2791/1999 sunt asigurate de CSP-uri.
(2) Conținutul și formatul obligatorii pentru aceste comunicări sunt definite la anexa III.
(3) Centrele de supraveghere a zonelor de pescuit comunică în special informații provenind de la:
(a)
primul mesaj recepționat după intrarea navei în zona de reglementare;
(b)
cel puțin un mesaj la șase ore pe perioada sejurului navei în zona de reglementare și
(c)
primul mesaj recepționat după ieșirea navei din zona de reglementare.
(4) Atunci când sunt folosite, releveele de poziție sunt comunicate secretariatului CPANE cel puțin o dată la fiecare 24 de ore. Dacă consideră necesar, statele membre pot autoriza căpitanul navei să trimită fără întârziere un exemplar din acest releveu secretariatului CPANE.
CAPITOLUL III
SECURITATE ȘI CONFIDENȚIALITATE
Articolul 7
Securitatea și confidențialitatea prelucrării releveelor și a mesajelor electronice
(1) Dispozițiile prevăzute la alineatele (2) și (9) se aplică prelucrării releveelor și mesajelor electronice prevăzute în prezentul regulament și în Regulamentul (CE) nr. 2791/1999, cu excepția comunicărilor globale de capturi prevăzute la articolul 5 din prezentul regulament.
(2) Autoritățile în cauză ale statelor membre care realizează prelucrarea releveelor și a mesajelor iau toate măsurile necesare pentru a se conforma dispozițiilor privind securitatea și confidențialitatea menționate la alineatele (4)-(9).
(3) Fiecare stat membru asigură, dacă este cazul, la cererea secretariatului, rectificarea sau ștergerea releveelor și a mesajelor care nu au fost tratate conform dispozițiilor Regulamentului (CE) nr. 2791/1999 sau ale prezentului regulament.
(4) Releveele și mesajele nu pot fi utilizate decât în scopurile prevăzute în sistem. Fiecare stat membru care realizează o inspecție comunică releveele și mesajele numai mijloacelor de inspecție și inspectorilor pe care i-a repartizat pentru acest sistem.
(5) Statele membre care realizează o inspecție:
(a)
pot păstra și arhiva releveele și mesajele transmise de Secretariat în termen de 24 de ore de la ieșirea, fără revenire ulterioară, din zona de reglementare a navei respective. Se consideră că ieșirea are loc după șase ore de la comunicarea intenției de a părăsi zona de reglementare.
(b)
garantează securitatea prelucrării releveelor și a mesajelor în cadrul sistemului lor informatic respectiv, în special atunci când prelucrarea impune transmiterea printr-o rețea. Statele membre trebuie să ia toate măsurile tehnice și organizatorice care se impun pentru a proteja releveele și mesajele împotriva distrugerilor accidentale sau ilicite, a pierderilor accidentale, a alterării, a difuzării sau a consultării neautorizate și împotriva oricărei forme de prelucrare neadecvată.
Având în vedere cunoștințele dobândite în domeniul securității și al confidențialității prelucrării documentelor și a mesajelor electronice și costurile punerii acestora în practică, măsurile trebuie să garanteze un nivel de securitate în concordanță cu riscurile legate de prelucrarea releveelor și a mesajelor.
(6) Statele membre și Comisia respectă exigențele minime de securitate descrise la anexa IV.
(7) Statele membre urmăresc îndeplinirea criteriilor prevăzute la anexa V pentru sistemul lor informatic principal.
(8) Protocolul X.400 poate fi utilizat pentru comunicarea datelor în cadrul schemei. În acest caz, se utilizează protocoale adecvate de codificare pentru a se asigura confidențialitatea și autenticitatea datelor.
(9) Limitarea accesului la date este asigurată cu un mecanism flexibil de identificare a utilizatorului și de acces cu parolă. Fiecare utilizator are acces numai la datele care îi sunt necesare în munca sa.
CAPITOLUL IV
INSPECȚIA
Articolul 8
Identificarea serviciilor de inspecție
Fanioanele sau drapelele speciale menționate la articolul 11 alineatul (5) din Regulamentul (CE) nr. 2791/1999 respectă modelul prevăzut la anexa VI-A.
Legitimația specială de identitate prevăzută la articolul 12 alineatul (1) din Regulamentul (CE) nr. 2791/1999 se instituie conform modelului din anexa VI-B.
Articolul 9
Activități de inspecție
Formatul mesajului de începere și de terminare a activității navelor de inspecție și a aeronavelor prevăzute la articolul 11 alineatul (6) din Regulamentul (CE) nr. 2791/1999 este prevăzut la anexa VII.
Articolul 10
Raport de observație
Raportul de observație prevăzut la articolul 13 din Regulamentul (CE) nr. 2791/1999 se instituie conform modelului prevăzut la anexa VIII-A.
Formatul transmiterii electronice a raportului este prevăzut la anexa VIII-B.
Articolul 11
Raport de inspecție
Raportul de inspecție prevăzut la articolul 14 alineatul (1) litera (h) din Regulamentul (CE) nr. 2791/1999 se instituie conform modelului prevăzut la anexa IX.
Articolul 12
Urmărirea infracțiunilor grave
Lista autorităților competente menționate la articolul 19 din Regulamentul (CE) nr. 2791/1999, abilitate să primească informații despre infracțiunile grave, este prevăzută la anexa X.
CAPITOLUL V
DISPOZIȚII FINALE
Articolul 13
Norme generale aplicabile comunicărilor către secretariat
(1) Comunicările adresate Secretariatului CPANE conform articolelor 4, 6 și 10 din prezentul regulament respectă normele generale prevăzute la anexa XI. Fiecare expediere este numerotată secvențial de către statul membru expeditor.
(2) Codurile utilizate pentru comunicări sunt în conformitate cu codurile internaționale prevăzute la anexa XII.
Articolul 14
Intrare în vigoare
Prezentul regulament intră în vigoare a șaptea zi de la publicarea în Jurnalul Oficial al Comunităților Europene.
Dispozițiile articolelor 4 și 6 rămân în vigoare până la 31 decembrie 2000 sau până la adoptarea de către Consiliu, conform articolului 30 din Regulamentul (CE) nr. 2791/1999, a măsurilor necesare pentru instaurarea unui sistem definitiv.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 mai 2000.